
[bookmark: TextBodyBegin]Europski parlament,
–	uzimajući u obzir svoje prethodne rezolucije o Afganistanu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da su talibani prekršili međunarodne norme, nastavili represiju, posebno nad ženama, djevojkama i djevojčicama, etničkim manjinama, borcima za ljudska prava i pripadnicima zajednice LGBTIQ+, te izolirali Afganistan, čime se povećala stopa gladi i siromaštva;
B.	budući da su talibani primijenili svoje ekstremno tumačenje šerijatskog prava i isključili žene iz javnog života; budući da to podrazumijeva zabranu rada za žene, pristupa zdravstvenoj skrbi bez muškog srodnika i obrazovanja nakon završenog šestog razreda, nasilnu primjenu dehumanizirajućih pravila odijevanja, isključivanje žena iz javnog prostora i ukidanje sustava potpore za žrtve nasilja; budući da žene u Afganistanu ne mogu dobiti vize za EU zbog toga što se njihova prava ograničavaju;
[bookmark: _GoBack]C.	budući da se nedavnim talibanskim dekretom, takozvanim zakonom o „promicanju vrlina i sprečavanju poroka”, povećavaju ta ograničenja pa se čak i zahtijeva da se glas žena priguši u javnom prostoru, čime se ženama u Afganistanu dodatno uskraćuju njihova temeljna prava i slobode, što predstavlja rodni apartheid;
1.	osuđuje nedavni talibanski dekret, tumačenje i provedbu šerijatskog prava, isključivanje žena, djevojaka i djevojčica iz javnog života, njihovo prisiljavanje na neželjene i rane brakove i izloženost seksualnom nasilju te ponovno uvođenje javnog usmrćivanja žena bičevanjem i kamenovanjem; pohvaljuje hrabrost žena u Afganistanu koje se, unatoč životnoj opasnosti, bore za svoja prava i izražava solidarnost s njima;
2.	potiče afganistanske de facto vlasti da ukinu svoje prakse i zakone kojima se diskriminiraju žene; poziva na neodgodivu ponovnu uspostavu potpunog, ravnopravnog i smislenog sudjelovanja žena, djevojaka i djevojčica u javnom životu;
3.	potiče afganistanske de facto vlasti da oslobode proizvoljno zatvorene žene, djevojke i djevojčice te da ponovno uspostave sustav potpore za žrtve nasilja, osiguravajući pritom da žrtve mogu tražiti utočište, zdravstvenu skrb, pravnu zaštitu i odštetu;
4.	poziva na to da se afganistanske de facto vlasti pozovu na odgovornost, posebno u okviru istrage Međunarodnog kaznenog suda i uspostave neovisnog istražnog mehanizma UN-a, te traži od potpredsjednika Komisije / Visokog predstavnika Unije za vanjske poslove i sigurnosnu politiku da pokrene nove sankcije EU-a protiv talibana;
5.	potiče EU i njegove države članice da se strogo pridržavaju pet mjerila Vijeća, koja su trenutačno neispunjena, te da podrže obnovu mandata posebnog izvjestitelja UN-a;
6.	osuđuje vlade koje normaliziraju odnose s talibanima i time im pružaju podršku; poziva EU i države članice da osiguraju smisleno sudjelovanje žena u Afganistanu u međunarodnim forumima i pregovorima;
7.	poziva EU da podrži priznavanje rodnog apartheida kao zločina protiv čovječnosti;
8.	potiče EU, države članice i druge države donatorice da povećaju humanitarnu pomoć i financijska sredstva kako bi se zadovoljile osnovne potrebe, osigurala sredstva za život, poduprlo afganistansko civilno društvo, osiguralo fleksibilno financiranje za nevladine organizacije i njihove humanitarne radnice te odobrile humanitarne vize i obećane vize za bivše afganistanske zaposlenike međunarodne koalicije; naglašava potrebu da međunarodna zajednica ocijeni utjecaj nedavnog dekreta na humanitarne operacije;
9.	nalaže svojoj predsjednici da ovu Rezoluciju proslijedi institucijama EU-a, državama članicama, UN-u i de facto vlastima Afganistana.

